Sarie 10-dag eetplan | Health24
Sarie 10-dag eetplan
Ek is 'n 25jarige vrou. Ek is ongeveer 1.65m lank en weeg tans 59kg. Ek weet dat my gewig normaal is, maar ek sal graag 3kg verloor of ten minste my gewig konstant hou.
Ek het die Sarie 10-dag eetplan op die webwerf gesien. Ek eet op die oomblik minder as wat in die eetplan voorgeskryf word en stap 5 dae per week flink vir 30 minute. Ek verloor egter nie gewig nie. Waarom nie?
Aangesien ek nou minder eet as wat die eetplan voorskryf, beteken dit dat ek gewig sal optel indien ek die eetplan volg? Of sal ek gewig verloor/konstant bly?
Ek woon op my eie en dit is soms baie onprakties om vir my om sekere kosse aan te hou. My finansies is ook nie altyd so wenslik dat ek duur kosse kan koop nie. Kan ek sekere goed wat in die eetplan voorgeskryf word, vervang met ander kosse? Soos byvoorbeeld die salm en kekerertjies met iets anders vervang? Waarmee?
Ek sal ook graag wil weet. Hulle skryf voor dat mens sommige oggende hawermout moet eet. Kan ek byvoorbeeld ProNutro eet?
Jy verloor waarskynlik nie gewig nie omdat jou huidige BMI = 21,7 alreeds ideaal vir jou lengte is. Jou liggaam sal enige poging om nog gewig te verloor, teenstaan. Ek sal aanraai dat jy nie peuter aan jou gewig, maar aanhou met die stap aangesien dit gesond is. As jy wel die Sarie 10-dag eetplan wil volg dan behoort dit nie jou gewig te laat styg nie. Salm kan met enige ander vis vervang word (wit vis soos stokvis is goedkoper en laag in vet) en jy kan enige peulgroente (droë ertjies, bone, lensies of soja) in die plek van die kekerertjies gebruik. Dieselfde geld vir die Pro-Nutro.
Can I get this eating plan in English?